Blitsbokke se 'prokureur' sat vir die kantlyn | Netwerk24
Deur Marnus Kok 02 Maart 2021 18:40
Ryan Oosthuizen probeer 'n Nieu-Seelander in die Los Angeles-sewestoernooi vroeg in 2020 ontglip Foto: Gallo Images
Oosthuizen (25) begin vandeesweek weer saam met die nasionale sewesspan oefen nadat hy laat verlede jaar 'n dyspierbesering opgedoen het.
Nie dat daar veel kans vir stilsit vir dié Stellenbosser van geboorte was nie. Hy is verlede jaar getroud en tussendeur het hy skouer aan die wiel gesit met sy studies in die regte.
"Ek het die klomp vrye tyd wat ek gehad as gevolg van Covid-19 benut deur meer aandag aan my studies te gee. Op die oomblik is ek in my vierde jaar en sal volgende jaar met my LLB-graad klaar wees," sê Oosthuizen.
"Ek shadow nou ook op my afdae by prokureurs om meer ondervinding te kry en so ook geleenthede van die veld af te skep."
Die Blitsbokke speel Donderdag en Vrydag teen die Stellenbosch Sportakademie en die Russiese klubspan Narvskaya Zastava.
Die speelkans sal die Suid-Afrikaners help met hul voorbereiding vir die Olimpiese Spele later vanjaar.
Toe dié spanne verlede maand slaags was, het Ronald Brown die aksie weens 'n ligte enkelbesering misgeloop. Hy sal egter reg wees om dié week sy staal te toon.
Oosthuizen, 'n voorspeler in sewesrugby, erken dit is 'n frustrasie om langs die kantlyn te wees, maar dat dit steeds sy mikpunt is om aan die Spele in Tokio deel te neem.
"Ons bestuurspan probeer hul bes om kragmetings vir ons te reël, so ek sien baie uit om weer te speel en myself te bewys.
"Die tyd weg van die spel laat 'n mens net meer en meer besef hoe gelukkig ons is om 'n sport te kan speel waarvoor ons so lief is. Ek is beslis gemotiveerd om my beste te lewer met elke geleentheid wat ek kry," sê Oosthuizen.
Kurt-Lee Arendse sit voet in die hoek vir die Blitsbokke teen Japan in 'n wedstryd in die Kaapstad-sewestoernooi in 2019. Foto: Gallo Images
Die blitsige Kurt-Lee Arendse het hom vandeesweek weer in Stellenbosch by die Blitsbokke aangesluit nadat hy verlede seisoen vir die Bulle in vyftienman-rugby uitgeblink het.
Stedman Gans, wat ook by die Pretorianers was maar die eindstryd van die Curriebeker-reeks weens 'n dyspierbesering misgeloop het, is nog nie terug by die Blitsbokke nie.